अहमदगरमधील श्रीरामपुरात विखे पाटलांनी नवं कार्यालय उघडलंय. मात्र, या कार्यालयात लावलेलं बॅनर सध्या चर्चेचं केंद्र बनलंय.

विखेंच्या कार्यालयातील बॅनरवर 'चलो एक पहल की जाए... नए रास्ते की ओर...' अशा दोन ओळी आणि केवळ फोटो आहे. बॅनरवर ना पक्षचिन्ह (भाजप), ना मोदी-शाहांचा फोटो. 

विधानसभा निवडणुकीत नगर जिल्ह्यात फारसा प्रभाव दाखवू न शकल्यानं आणि त्यानंतर नगरमधील पराभूत झालेल्या भाजप उमेदवारांनी पक्षाकडे विखे पाटलांविरोधात केलेल्या तक्रार केल्यानं विखे पाटील काहीसे बॅकफूटवर गेलेले पाहायला मिळतायत. 

या फोटोमागे कसलंही राजकारण नाही. आपण नरेंद्र मोदी आणि देवेंद्र फडणवीस यांच्या नेतृत्वातच पुढील राजकीय वाटचाल करू असं राधाकृष्ण विखे पाटील यांनी बीबीसी मराठीला म्हटलं आहे. 

असं असलं तरी विखे पाटलांच्या या बॅनरची चर्चा अद्याप तरी थांबण्याचं नाव घेत नाहीये. 

त्यांच्या कार्यालयातील बॅनरवरुन अनेक तर्क-वितर्क लढवले जातायत. त्यामुळं बीबीसी मराठीनं या बॅनरचा नेमका अर्थ काय, हे जाणून घेण्याचा प्रयत्न केला.

मुळातच विखेंच्या कार्यालयातील बॅनरला इतकं महत्त्व येण्याचं कारण विधानसभा निवडणुकीनंतर घडलेल्या घ... आणखी 4000 वर्णांसाठी लेख सुरू ठेवा:
डामोडी. त्यामुळं त्या घडामोडी काय होत्या, हे थोडक्यात पाहणं जास्त महत्त्वाचं ठरेल. 

त्यातील निवडक घडामोडींवर एक नजर टाकणं महत्त्वाचं ठरेल:

1) महाराष्ट्र विधानसभा निवडणुकीआधी राधाकृष्ण विखे पाटील भाजपमध्ये आले. काँग्रेसमधील ज्येष्ठ नेते पक्षात आल्यानं किमान नगरमध्ये मोठा प्रभाव पडेल, असा अंदाज असताना, नेमकं उलटं घडलं.

अहमदनगर जिल्ह्यातील 12 जागांपैकी केवळ 3 जागांवर भाजप विजयी झाली. त्यामुळं विखेंना घेऊन भाजपला किती फायदा झाला, हा प्रश्न तेव्हाच उपस्थित झाला होता.

2) दुसरं म्हणजे, भाजपचे जे उमेदवार पराभूत झाले, त्यांनी पक्षाकडे विखेंविरोधात तक्रार केली होती.

अहमदनगर जिल्ह्यातील राजकीय घडामोडींवर नजर असलेले वरिष्ठ पत्रकार विजयसिंह होलम सांगतात, "नगरमधील पराभूत भाजप उमेदवारांनी पक्षाकडे तक्रार केलीय की, विखेंमुळं आमचा पराभव झाला. प्रदेश पातळीवरुन आता चौकशीही सुरू आहे." 

3) तिसरी गोष्ट म्हणजे, राधाकृष्ण विखे आणि भाजपचे नगरमधील नेते राम शिंदे यांच्यात सख्य नाही. याबाबत विजयसिंह होलम सांगतात, "विखेंना राम शिंदे यांचा पहिल्या पासूनच विरोध होतात. आता या दोन्ही नेत्यांमध्ये तर उघड संघर्ष सुरू झालाय."

या सर्व घडामोडींच्या पार्श्वभूमीवर राधाकृष्ण विखे पाटलांच्या श्रीरामपुरातील कार्यालयात लावण्यात आलेल्या बॅनरवरुन सुरू झालेल्या तर्क-वितर्कांकडे दुर्लक्ष करता येत नाही.

'विखे भाजपवर दबाव आणण्याचा प्रयत्न करतायत'

सकाळ वृत्तपत्राच्या अहमदनगर आवृत्तीचे कार्यकारी संपादक बाळासाहेब बोठे पाटील हे विखेंच्या बॅनरबाबत लढवले जाणारे तर्क नाकारतात.

बोठे पाटील म्हणतात, "विखे कुटुंब कोणत्याही पक्षावर अवलंबून नाही. त्यांच्या मतदारसंघात ते स्वत:च पक्ष आहेत. त्यांना पक्षाची लेबलं नाहीत. तसंही ते ऑफिस विखेंचं स्वत:चं आहे, पक्षाचं नाही. त्यामुळं त्यांनी पक्षाचं नाव का टाकावं?"

विखे पाटलांची काँग्रेसमध्ये जाण्याची शक्यताही बोठे पाटील खोडून काढतात. ते म्हणतात, "विखे आता कुठं भाजपमध्येच स्थिरस्थावर व्हायला लागलेत. काँग्रेसमध्ये जाऊन पुन्हा दहाव्या स्थानावर राहणं ते पसंत करणार नाहीत. त्यापेक्षा भाजपमध्येच स्थान बळकट करतील."

मात्र, नगरमधीलच वरिष्ठ पत्रकार अशोक निंबाळकर थोडं वेगळं मत नोंदवतात. ते म्हणतात, या बॅनरच्या माध्यमातून विखे पाटील भाजपवर दबाव आणण्याचा प्रयत्न करतायत.

"भाजपमध्येही त्यांना दबाव निर्माण करायचाय. माझ्यावर कारवाई...